Document ID: /roh_data/filtered/fineweb-2-filterrobots_roh.jsonl.gz/15920

La realisaziun è stada in zic sco ina bumba. Ord il nagut ha Hanspeter Lebrument, il manader da la chasa editura, decis, senza far lungas, da realisar ina nova gasetta rumantscha. La realisaziun da questa nova gasetta saja stada in’acziun da pumpiers, conceda Martin Cabalzar ch'è oz schefredactur. Entaifer 2 mais han indisch redacturs da las gasettas regiunalas elavurà il concept da La Quotidiana.
La realisaziun da La Quotidiana è stada in'acziun da pumpiers.
Ils 6 da schaner 1997 èn lura ils emprims 7500 exemplars vegnì squitschads. Il schaner 1997 lavuravan 12 persunas tar La Quotidiana.
Midada da concept gia suenter 1 onn
L’idea oriunda era che La Quotidiana stoppia remplazzar ina gasetta tudestga, di Martin Cabalzar. I saja dentant sa mussà che quai saja ina illusiun. Las paginas cun las novitads internaziunalas e naziunalas èn vegnidas stritgadas. Il focus è vegnì mess sin temas ed occurrenzas regiunals. Plinavant èsi era vegnì cumenzà a sortir ils artitgels tenor regiun ed idiom.
Oz vegn la gronda part da la gasetta scritta da collavuraturs da l’Agentura da Novitads Rumantscha. Lezza garantescha uschia che la gasetta sa vegnir squitschada mintga di. Il dumber d’exemplars è ozendi tar bun 5000.